SPRC หลุดจอง! หลังภาวะตลาดไม่เอื้อ
SPRC เปิดเทรดวันแรกหลุดจอง โดยราคาเปิดเทรดที่ 8.50 บาท ล่าสุด ณ เวลา 10.00 น. ราคาอยู่ที่ 8.40 บาท ลดลง 0.60 บาท หรือ 6.67% สูงสุดที่ 8.60 บาท ต่ำสุดที่ 8.35 บาท จากราคาขาย IPO ที่ 9 บาท มูลค่าซื้อขายที่ 429.54 ล้านบาท
8 ธ.ค. 2558

ผู้สื่อข่าวรายงานว่า ราคาหุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC เปิดเทรดวันแรกที่ราคา 8.50 บาท ล่าสุด ณ เวลา 10.00น. มาที่ 8.40 บาท ลดลง 0.60 บาท หรือ 6.67% จากราคาขาย IPO ที่ 9 บาท สูงสุดที่ 8.60 บาท ต่ำสุดที่ 8.35 บาท มูลค่าซื้อขายที่ 429.54 ล้านบาท ขณะที่ดัชนีตลาดหุ้นไทยโดยรวมลบ 0.79%
อนึ่ง SPRC เข้าจดทะเบียนและเริ่มซื้อขายในตลาดหลักทรัพย์ฯ ในกลุ่มอุตสาหกรรมทรัพยากร หมวดธุรกิจพลังงานและสาธารณูปโภค โดย SPRC เป็นหนึ่งในผู้ผลิตผลิตภัณฑ์ปิโตรเลียมชั้นนำของประเทศไทย มีกำลังการกลั่นน้ำมันดิบ 165,000 บาร์เรลต่อวัน คิดเป็น 13.2% ของกำลังการกลั่นน้ำมันดิบทั้งหมดของประเทศไทย
สำหรับผลิตภัณฑ์ของบริษัท ได้แก่ ก๊าซปิโตรเลียมเหลว น้ำมันเบนซินไร้สารตะกั่วเกรดธรรมดาและเกรดพรีเมียม น้ำมันดีเซลหมุนเร็ว น้ำมันเชื้อเพลิงอากาศยาน และน้ำมันเตา รวมทั้งผลิตภัณฑ์ปิโตรเคมีซึ่งใช้เป็นผลิตภัณฑ์ตั้งต้นในอุตสาหกรรมปิโตรเคมี จำหน่ายทั้งในและต่างประเทศ
ด้านนายวิลเลียม ลูอีส สโตน ประธานเจ้าหน้าที่บริหาร SPRC เปิดเผยว่า การนำหุ้นสามัญของบริษัทเข้าจดทะเบียนในตลาดหลักทรัพย์ฯ ครั้งนี้ ถือเป็นการเปิดโอกาสให้ชาวไทยได้ร่วมเป็นผู้ถือหุ้นในบริษัทปิโตรเลียมชั้นนำแห่งหนึ่งของไทย ร่วมเป็นส่วนหนึ่งของการพัฒนาธุรกิจของบริษัทให้เติบโตต่อเนื่อง และเสริมสร้างความแข็งแกร่งทางด้านเงินทุน
โดยวัตถุประสงค์ของบริษัทในการระดมทุนครั้งนี้เพื่อให้ผู้ลงทุนมั่นใจว่าการขายหุ้น IPO ครั้งนี้จะเป็นโอกาสการลงทุนในระยะยาว โดยจะนำเงินที่ได้จากการระดมทุนไปชำระคืนภาระหนี้ที่เกี่ยวกับการปรับโครงสร้างทุนของบริษัท และเป็นเงินทุนหมุนเวียนของกิจการต่อไป